钦定古今图书集成/理学汇编/文学典/第168卷 > 《题元祐党碑》倪元璐
## 钦定古今图书集成/理学汇编/文学典/第168卷 > 《题元祐党碑》倪元璐

此碑自靖国五年毁碎，遂稀传本，今获见之，犹钦宝
箓矣。当毁碑时，蔡京厉声曰：“碑可毁，名不可灭也。”嗟
乎！乌知后人之欲不毁之，更甚于京乎？诸贤自涑水、
眉山数十公外，凡二百馀人，史无传者，不赖此碑，何
繇知其姓名哉？故知择福之道，莫大乎与君子同祸，
小人之谋，无往不福君子也。石工安民，乞免著名。今
披此籍，觉诸贤位中赫然有安民在。